《持敬斋为南昌经历周文远作》
明代·杨荣

吾闻古君子，主敬心不移。戒惧乎未睹，慎防乎自欺。

所以造至德，俯仰无忸怩。周君务脩省，兢业恒自持。

凛如履冰际，惕若临深时。发言戒轻妄，周旋思中规。

一朝荷恩命，赞政江之西。郡斋揭华扁，动静体无违。

惓惓夙夜间，谨此心术微。以兹方寸中，皎皎生光辉。

门庭杜私谒，田野争讼稀。美哉持敬功，远大由此跻。

勉旃保终始，峻擢应有期。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。